Skoolhoof se kantoor, klaskamer brandBrandskade aan die Mothelesi Secondary School. (Foto: Verskaf) Die polisie stel ondersoek in nadat ’n brand oor die naweek die skoolhoof se kantoor en ’n klaskamer van ’n hoërskool naby Pampierstad in puin gelê het. Die skoolhoof van Mothelesi Secondary School in die Shaleng-nedersetting het Saterdag omstreeks 06:00 ’n oproep van ’n leerder ontvang wat naby die skool woon. Die leerder hom meegedeel dat die skool brand. Die presiese oorsaak van die brand is nie in dié stadium bekend nie, maar daar word vermoed dat die brand gestig is. Elias Malindi, woordvoerder van die provinsiale departement van onderwys, sê twee fotostaatmasjiene, ’n drukker, ’n yskas, klaskamermeubels en skoollêers is tydens die brand beskadig. Brandskade aan die Mothelesi Secondary School. (Foto: Verskaf) Leerders wat veronderstel was om Saterdag ekstra lesse by die skool by te woon, kon weens die brand ook nie met die lesse voortgaan nie. Viola Motsumi, provinsiale LUR vir onderwys, het sedertdien die brand veroordeel. “Sulke voorvalle vertraag die lewering van gehalte-onderwys aan leerders.” Volgens Motsumi gaan hierdie voorval boonop bestaande agterstande in die verskaffing van infrastruktuur vererger. “Ek wil ’n beroep op die wetstoepassingsagentskappe doen om diegene agter hierdie afskuwelike voorval vas te trek.” Brandskade aan die Mothelesi Secondary School. (Foto: Verskaf)